钦定古今图书集成/明伦汇编/氏族典/第150卷 > 孙居相
## 钦定古今图书集成/明伦汇编/氏族典/第150卷 > 孙居相

按《明外史孙居相传》：“居相，字伯辅，沁水人。万历二十
年进士。除恩县知县，征授南京御史。负气敢言，连遭
内外艰。服阕，起官，出巡漕运，还发汤宾尹、韩敬科场
事。当是时，朋党势成，言路不肖者率附吏部，以驱除
异己，势张甚。居相挺身与抗，气不少沮。四十五年，以
年例出居相江西参政，引疾不就。天启改元，起光禄”
少卿，改太仆。擢右佥都御史，巡抚陕西。四年春，召拜
兵部右侍郎。其冬，魏忠贤盗柄，复引疾归。无何，给事
中陈序谓居相出赵南星门，与杨涟交好。序同官虞
廷陛又劾居相，力荐李三才，遂削夺。崇祯元年起户
部右侍郎，专督鼓铸。寻改吏部，进左侍郎，以户部尚
书总督仓场。高平知县乔淳贪虐，为给事中杨时化
所劾，坐赃二万有奇。淳家京师，有奥援，乞移法司覆
讯，且讦时化请嘱致隙。时化方忧居，通书居相，报书
有“国事日非，邪氛益恶”语，为侦事者所得，闻于朝。帝
大怒，下居相狱，谪戍边。七年，卒于戍所。